Dôvodová správa

Všeobecná časť 

	V zmysle § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. (ďalej len „zákon“) ustanoví vláda Slovenskej republiky výšku minimálnej mzdy svojim nariadením vždy k 1. októbru kalendárneho roka. Výška minimálnej mzdy za mesiac sa upraví tak, aby sa rovnala súčinu priemernej mesačnej nominálnej mzdy zamestnanca vyjadrenej v Sk na fyzickú osobu zistenej Štatistickým úradom Slovenskej republiky za predchádzajúci kalendárny rok a koeficientu. Pritom koeficient má byť taký, aby výška minimálnej mzdy za mesiac prevýšila sumu životného minima pre plnoletú fyzickú osobu zvýšenú o príslušné sumy dane z príjmu fyzických osôb, poistného na zdravotné poistenie a poistného na sociálne poistenie (ďalej len „upravené životné minimum“).

	Predložený návrh výšky hrubej mesačnej minimálnej mzdy vychádza z nasledovných makroekonomických východísk pre rok 2004: index rastu životného minima pre plnoletú fyzickú osobu 108,8 %, index rastu priemernej mesačnej nominálnej mzdy v hospodárstve SR od 107,8 % do 108,9 %, index vývoja priemernej mesačnej reálnej mzdy  v hospodárstve SR 99,7 %, tempo rastu HDP v s. c. 104,1 %, index rastu produktivity práce vypočítanej z HDP v  s. c. na 1 pracovníka 103,3 % a  v  b. c. 107,1 %, index rastu priemerného evidenčného počtu pracovníkov v národnom hospodárstve SR 100,5 %, z priemernej mesačnej miery nezamestnanosti za rok 2004 z VZPS 16,4 % a z priemernej miery evidovanej nezamestnanosti za rok 2004 14,8 %.

	Navrhnutá výška hrubej mesačnej minimálnej mzdy
-	je vyššia ako upravené životné minimum platné od 1. 7. 2004 o 1 210 Sk,
-	zabezpečí jej nárast v porovnaní s rokom 2003 o 6,9 %,
-	zabezpečí nárast čistej mesačnej minimálnej mzdy vypočítanej z navrhnutej hrubej mesačnej minimálnej mzdy o 10,5 %.

Ministerstvo práce, sociálnych vecí a rodiny SR predložilo návrh koeficientu na rokovanie zástupcov štátu, zástupcov zamestnávateľov a zástupcov zamestnancov. Nakoľko sa na pôde Rady hospodárskej a sociálnej dohody SR nedosiahla dohoda o výške koeficientu na určenie výšky minimálnej mzdy, navrhuje sa, aby vláda rozhodla o výške hrubej  minimálnej mzdy zamestnanca 6 500 Sk v mesačnom vyjadrení a o výške 37,40 Sk  hrubej mzdy za každú odpracovanú hodinu zamestnancom . 

Návrh nariadenia vlády je v súlade s Ústavou Slovenskej republiky a zákonom Národnej rady Slovenskej republiky č. 90/1996 Z. z. o minimálnej mzde v znení neskorších predpisov.

Osobitná časť

K § 1

	Výška minimálnej mzdy 6 500 Sk vychádza z koeficientu 0,45 (0,45 x 14 365). Uvedená výška predstavuje nárast hrubej mesačnej minimálnej mzdy zamestnanca o 6,9 % pri prevýšení upraveného životného minima minimálnou mzdou o 1 210 Sk a pri súčasnom zväčšení rozdielu medzi upraveným životným minimom 4 862 Sk, platným do 30. 6. 2004 a upraveným životným minimom 5 290 Sk, platným  od 1. 7. 2004) o 8 Sk (z 420 Sk na 428 Sk). Pri odvodovom a daňovom zaťažení platnom v roku 2004 čistá mesačná minimálna mzda zamestnanca vzrastie na úroveň 5 629 Sk, t.j. o 10,5 % pri miernom poklese podielu hrubej mesačnej minimálnej mzdy na priemernej nominálnej mesačnej mzde odhadovanej v roku 2004 oproti roku 2003 z 42,32 % na 42,00 %.

K § 2

	Vzhľadom na navrhovanú zmenu výšky minimálnej mzdy sa navrhuje zrušiť doteraz platné nariadenie vlády SR, ktoré upravovalo výšku minimálnej mzdy.

K § 3

	V súlade s § 6a ods. 1 zákona NR SR č. 90/1996 Z. z. o minimálnej mzde v znení zákona č. 346/1999 Z. z. sa navrhuje účinnosť tohto nariadenia vlády 1. októbra 2004.